
A nemzetközi számviteli harmonizáció gazdasági szerepe és hatásai

Dolgozatom témájának kiválasztásában jelenlegi tanulmányaim játszottak leginkább szerepet. A téma mind az alkalmazott közgazdaságtan, mind a pénzügy és számvitel tanulmányi körbe beleillik, hiszen regionális és pénzügyi területeket is érint.
A dolgozat megírása során a nemzetközi számviteli harmonizáció hatásával, a számvitel versenyképességre gyakorolt hatásával, valamint a számvitel értékteremtési funkciójának vizsgálatával foglalkoztam. Az EU országai közül választottam reprezentatívan, számos vállalatot (pontosan 966-ot) -melyek döntő többségben tőzsdei cégek- valamint ezek gazdasági tevékenységeit vizsgáltam és elemeztem. Kutatásomat hipotézisek feltevésével kezdtem, és gazdasági modellek segítségével jutottam el a kapott eredményeimhez. 
A számviteli standardok adaptációjának hatásait 2004-2008 közötti időszakban vizsgáltam. A 2004-es év volt a bázis év, amihez a későbbiekben viszonyítottam, a 2005-ös évben a tőzsdei cégek részére kötelezővé tették a nemzetközi standardok bevezetését és alkalmazását, a 2008-as évet záró évnek pedig azért választottam, mert arra törekedtem, hogy a gazdasági válság hatásait kiszűrjem az általam vizsgált területekről, hogy releváns eredményeket kapjak. A pénzügyi adatokat az értéktőzsdék információs rendszeréből, az Eurostat adatbázisából, valamint a Worldscope adatrendszeréből merítettem.
Felhasznált módszereim a hipotézisek teszteléséhez: bináris logisztikai regresszió, OLS regressziós analízis, Wald statisztikák, maximum valószínűség módszere, korrelációs tesztekhez: autokorreláció, multikollinearitás.
Dolgozatom eredményeként azt kaptam, hogy a nemzetközi standardok adaptációja ott volt igazán sikeres és eredményes, ahol nagyobb tőkeáttétellel és exportértékesítéssel rendelkeznek a cégek (tőzsdei cégek). Tehát a nagyvállalatok körében lehet beszélni a nemzetközi szabályok alkalmazásának sikerességéről.
Jövőbeli terveimben szerepel dolgozatom egyfajta újragondolása, átdolgozása, esetleges magyar vonatkozásra való vetítése, amennyiben ehhez elegendő adatot találok a feldolgozásra.
A dolgozat angol nyelven készült, hiszen többnyire angol forrásokból dolgoztam, a tanulmány nemzetközi jellegéből kifolyólag. Az elemzéseket és számításokat az IBM SPSS Statistics 19 program segítségével végeztem.



